কিছু মানুষ সব সময় বিতর্ক তোলার চেষ্টা করে | আলাপ | DW | 02.01.2018
কিছু মানুষ সব সময় বিতর্ক তোলার চেষ্টা করে
অভিযোগ আছে বই থেকে প্রখ্যাত সংখ্যালঘু লেখকদের লেখা বাদ দেয়া হচ্ছে বলেও৷ সাম্প্রদায়িকতাকে খানিকটা উসকে দেয়ারও অভিযোগ আছে৷ শিক্ষামন্ত্রী নুরুল ইসলাম নাহিদ ডয়চে ভেলের কাছে এ সব বিষয়ে খোলামেলা কথা বলেছেন৷
ডয়চে ভেলে: এবার পাঠ্যবইয়ে কি নতুন কিছু অন্তর্ভুক্ত হয়েছে?
নুরুল ইসলাম নাহিদ: নতুন ১২টি বই এসেছে৷ আমরা প্রতিবছরই বইকে আরো সুখপাঠ্য, সহজপাঠ্য ও ছাত্র-ছাত্রীরা যাতে পড়তে আনন্দ পায় সে চেষ্টা করি৷ আমরা ছবিগুলো রঙিন করেছি৷ ভালো কাগজে ছাপানোর ব্যবস্থা করেছি৷ এছাড়া ছোট খাট ভুল সবসময়ই সংশোধন করা হয়, যেমন বানান ভুলসহ অনেককিছু৷ তবে এবার মাধ্যমিকে আমরা নতুন করে ১২টি বই দিচ্ছি৷
গত বছর বই নিয়ে কিছু বিতর্ক হয়েছিল, এবার সেই বিতর্ক থেকে কি মুক্ত হতে পারব?
বিতর্ক যারা তোলে, যারা কথা বলে, তাদের আপনি বই ছাপাতে দেন, দেখেন পারে কিনা৷ এগুলো বললেই তো আর হবে না৷ প্রতি বছরই আমরা শিক্ষাবিদ থেকে শুরু করে শ্রেষ্ঠ শিক্ষকদের মতামত নেই৷ তারপর বইয়ে সংশোধন বা সংযোজন-বিয়োজন করে থাকি৷ যারা বিতর্ক তোলার তারা সব সময় সেটা করে৷
অডিও শুনুন 05:57
05:57 মিনিট
‘প্রতি বছরই আমরা শিক্ষাবিদ থেকে শুরু করে শ্রেষ্ঠ শিক্ষকদের মতামত নেই’
এবার নারী শিক্ষাকে কতটা গুরুত্ব দেয়া হয়েছে?
বইয়ে তো আর নারী-পুরুষ আলাদা করে দেখার কিছু নেই৷ এখানে সবার বিষয়ে সমান গুরুত্ব থাকবে৷ তবে নারীদের অধিকারসহ অন্যান্য বিষয়ে বইয়ে আগেও গুরুত্ব দেয়া ছিল, এবারও থাকবে৷
এবার কত কপি বই শিশুদের মধ্যে বিলি করা হবে?
এবার আমরা ৩৫ কোটি ৪২ লাখ বই শিশুদের মধ্যে বিলি করব৷ মিলিয়নে যদি এই হিসাব বলি, তাহলে ৩৫৪ মিলিয়ন বই আমরা শিশুদের দিচ্ছি৷
বইয়ে যে সংযোজন বা বিয়োজন করা হয়, তা নিশ্চয় শিক্ষাবিদদের নিয়ে গঠিত কমিটির মাধ্যমেই করা হয়ে থাকে?
প্রখ্যাত সব শিক্ষাবিদদের নিয়ে আমাদের উপদেষ্টা কমিটি আছে, প্রতিটি বিষয়ের কমিটি আছে৷ তারাই প্রতি বছর বইগুলো নিয়ে বিশ্লেষণ করেন, সংযোজন-বিয়োজন করেন৷ এবার আমরা নতুন করে ১২টি বই শিশুদের দিচ্ছি৷ এই বইগুলো তো আমরা লিখিনি৷ এই বইগুলো তো তাঁরাই লিখে দিয়েছেন৷ একটা অনুষ্ঠান করে আমরা তাঁদের হাত থেকে সেই বইগুলো নিয়েছি৷
শিশুদের হাতে আমরা যে বইগুলো দিচ্ছি, তা কি শিশুদের জন্য বেশি হয়ে যাচ্ছে? মানে বাড়তি চাপ সৃষ্টি করছে?
পড়াশোনা করতে হলে, জানতে হলে পড়তে হবে৷ এটা বাড়তি চাপ সৃষ্টি করছে কিনা, সেটা নিয়ে আমাদের কাজ চলছে৷ কোনো কোনো ক্ষেত্রে এটা হতেই পারে, তবে সেটা বেশি কিছু না৷ আজকের যুগে জ্ঞান বেড়ে যাচ্ছে, জানার প্রয়োজন বেড়ে যাচ্ছে৷ সে কারণেই আমাদের এগুলো করতে হচ্ছে৷ তবে এগুলো যদি বেশি হয়, তাহলে আমরা কমাবার চেষ্টা করব, করছিও৷
এবারও অনেক কিছু করেছি৷ আবার নতুন কিছু প্রতিনিয়তই যোগ হচ্ছে৷ আমরা দেখছি, যে ক্লাসের বই, সেই ক্লাসের জন্য ওই বইগুলো ঠিক আছে কিনা৷ যদি বেশি হয়ে থাকে তাহলে কমিয়ে ফেলব৷ আমরা তো সহজপাঠ্য ও শিশুদের জন্য আনন্দদায়ক বই দেয়ার চেষ্টা করছি৷
সাম্প্রদায়িক বিষয় নিয়ে গেল বছর বিতর্ক হয়েছে৷ এবার সেই বিতর্ক থাকবে না বলেই কি বিশ্বাস?
এখানে সাম্প্রদায়িকতার কোনো স্থান নেই৷ আমাদের বর্তমান সরকার, আমার মন্ত্রণালয় বা আমি নিজে কখনও সাম্প্রদায়িক ছিলাম না৷ বিতর্ক তুলতে গেলে সময় লাগে নাকি? এগুলো হলো বাজারি কথা৷ আমরা সাম্প্রদায়িকতাকে কোনোভাবেই প্রশ্রয় দেই না৷ আমরা আধুনিক শিক্ষাকে গুরুত্ব দিচ্ছি৷ আগে তো মাদ্রাসায় ইতিহাস, গণিত এগুলো পড়ানো হতো না৷ এখন আমরা সেটা ঢুকিয়েছি৷ এখন মাদ্রাসাগুলোতেও এই সব বই পড়ানো হচ্ছে৷
মাদ্রাসা শিক্ষার সঙ্গে সাধারণ শিক্ষার কি সমন্বয় হচ্ছে?
হচ্ছে কি, হয়েই গেছে৷ এখন মাদ্রাসায় সাধারণ বিষয় পড়ানো হচ্ছে৷ আর এটাতে তারাই এগ্রি করেছে৷
ভুলে ভরা এ কেমন পড়ার বই!
ইংরেজি বছরের প্রথম দিনে বাংলাদেশের প্রাথমিক ও মাধ্যমিক স্তরের শিক্ষার্থীদের হাতে তুলে দেয়া বিনামূল্যের বই নিয়ে এখন চলছে তুমুল বিতর্ক৷ বইয়ে আছে লিঙ্গবৈষম্য প্রকাশক আলামত৷ আরো আছে কবিতার বিকৃতি আর বানান ভুলের ছাড়াছড়ি৷ (07.01.2017)
দৃষ্টিপ্রতিবন্ধীদের জন্য বই তৈরি করুন আপনি
আপনার স্কুল পড়ুয়া সন্তানটি হয়ত বছরের প্রথম দিনই হাতে নতুন বই পেয়ে গেছে৷ তাই আপনি অনেক ভাগ্যবান৷ কিন্তু একবার ভাবুন তো, যে পিতামাতার সন্তান দৃষ্টিপ্রতিবন্ধী, তারা এখনো বই পায়নি৷ আপনি কি তাদের দুঃখটা উপলব্ধি করতে পারছেন? (05.07.2013)
পাঠ্যবইয়ের ভুল সংশোধনের উদ্যোগ শুরু
নতুন পাঠ্যপুস্তকে ভুলের ঘটনায় বিভিন্ন পদক্ষেপ নিয়েছে সরকার৷ এরই মধ্যে এনসিটিবি-র দুই কর্মকর্তাকে ওএসডি করা হয়েছে৷ একজন আর্টিস্ট কাম ডিজাইনারকে সাময়িক বরখাস্ত করা হয়েছে৷ এছাড়া শিক্ষামন্ত্রী ভুল সংশোধনের অঙ্গীকার করেছেন৷ (11.01.2017)
মাদ্রাসাগুলো কি সরকারের নিয়ন্ত্রণে আছে?
যে মাদ্রাসাগুলো আমাদের ‘কারিকুলাম' ফলো করে, তারা তো আমাদের নিয়ন্ত্রণে আছেই৷ কিন্তু যে সব কওমি মাদ্রাসা আমাদের কারিকুলাম ফলো করে না, তাদের আমরা নিয়ন্ত্রণ করতে পারি না৷ তারা স্বাধীন, তারা কোনোদিনই কারো নিয়ন্ত্রণে যায়নি৷
গেল বছর অভিযোগ উঠেছিল, সংখ্যালঘু লেখকদের লেখা বই কমে যাচ্ছে....আপনি কী মনে করেন?
এমন চিন্তা করে আমরা বইয়ে কোনো লেখা দেই না৷
শিশুদের অভিভাবক হিসেবে আপনার উপদেশ কী?
আমাদের শিশুদের যোগ্য হিসেবে গড়ে তুলতে গেলে আমাদের মূল শক্তি তো শিক্ষক৷ আমরা তো আমাদের শিক্ষকদের ট্রেনিং দেয়া, বেতন বাড়ানোসহ সব ধরনের চেষ্টা করে যাচ্ছি৷ তারপরও এখানে অনেক সমস্যা আছে৷ এখন কথা হলো অভিভাবকরা যদি শিশুদের দিকে নজর না রাখেন, তাহলে তারা মানুষ হবে না৷ কারণ একটা শিশু স্কুলে থাকে ৪-৫ ঘণ্টা৷ বাকি সময় তো বাড়িতেই থাকে৷ সেখানে অভিভাবকদের নজর দিতে হবে৷
অভিভাবকদের আপনি কী বলবেন?
ছোটবেলা থেকেই অভিভাবকদের দেখতে হবে যে, তাদের বাচ্চা খারাপ দিকে যাচ্ছে কিনা, সে ঠিকমতো পড়াশোনা করছে কিনা৷ এটা দেশের সকল অভিভাবকের প্রতি আমাদের আহ্বান৷
সাক্ষাৎকার কেমন লাগলো? এ বিষয়ে আপনার কিছু বলার থাকলে লিখুন নীচে মন্তব্যের ঘরে৷
কি-ওয়ার্ডস আলাপ, নতুন বছর, ২০১৮, পাঠ্য বই, বই, ধর্মীয়, শিক্ষামন্ত্রী
পার্মালিংক https://p.dw.com/p/2q7tF